ছাত্র আন্দোলনকারীদের রাজাকার বললেন হাসিনা পুত্র

কলকাতা: ঐতিহাসিক ৭ মার্চ, বঙ্গবন্ধু শেখ মুজিবর রহমানের জন্ম ও মৃত্যু বার্ষিকী বাতিল করতে চলেছে বাংলাদেশে মুহাম্মদ ইউনুসের (Md Yunus) নেতৃত্বে অন্তর্বর্তী সরকার। যে ঘটনায় তীব্র প্রতিক্রিয়া তৈরি হয়েছে বাংলাদেশে। এবার সেই বিষয়ে মুখ খুললেন শেখ হাসিনার পুত্র সজীব ওয়াজেদ জয়। তাতে তিনি ছাত্র আন্দোলনকারীদের রাজাকার বলে অভিহিত করলেন।

বাংলাদেশে বৈষম্য বিরোধী ছাত্র আন্দোলনের শুরু থেকে প্রাক্তন প্রধানমন্ত্রী শেখ হাসিনা দাবি করেছিলেন, এই আন্দোলনের পিছনে রয়েছে জামায়তে ইসলামি ও তাদের ছাত্র শাখা ইসলামি ছাত্র শিবির। এক পর্যায়ে তাদের নিষিদ্ধও করেছিল শেখ হাসিনা সরকার। এবার ফেসবুকে বাংলাদেশের ছাত্র আন্দোলনকারীদের রাজাকার বললেন সজীব ওয়াজেদ জয়। তিনি জানান, আমরা অনলাইনে দেখেছি কীভাবে ছাত্রদের আন্দোলনকে জামাত শিবির নিয়ন্ত্রণ করছে। এমনকী তারা নিজেরাও স্বীকার করেছে। বঙ্গবন্ধুর স্মৃতিচিহ্ন মুছে ফেলতে তাদের কর্মকাণ্ডও আপনারা দেখেছেন। এখন তারা প্রকাশ্যে আমাদের মুক্তির সংগ্রামে, আমাদের মুক্তির যুদ্ধে বঙ্গবন্ধুর অবদানকে অস্বীকার করছে। নিজেদের নিজেরাই রাজাকার হিসেবে জাতির সামনে পরিচয় করিয়ে দিচ্ছে।